L-aħbar fit- Times tal-Ħadd dwar il-laqgħa bejn il-Membri Parlamentari tal-PN Kristy Debono u Hermann Schiavone ma Yorgen Fenech ta' 17 Black fil-21 sular tat-torri ta' Portomaso hi prova tal-wiċċ b'ieħor tal-Partit Nazzjonalista. Is-17 Black hi kumpanija (inkorporata fid-Dubai) li dwarha hemm allegazzjoni ta' tixħim li fih jissemmew Konrad Mizzi u Keith Schembri. Niftakru fl-emails dwar l-iskandlu Panama fejn intqal minn fejn ġejjin il-miljuni fil-kontijiet bankarji ta' Mizzi u Schembri. Dakinnhar il-PN għamilha tal-paladin kontra l-korruzzjoni. Imma llum imur għand l-istess 17Black biex jitolbu l-għajnuna. Kristy Debono qalet li talbet għajnuna dwar użu ta' sala żgħira għall-konferenzi. Hermann Schiavone min-naħa l-oħra kien evażiv u ma riedx jagħti informazzjoni. Kif tista' temmen lil dawn in-nies (u lil sħabhom) meta jitkellmu kontra l-korruzzjoni? Kristy Debono u Hermann Schiavone għandhom l-obbligu li jagħtu spjegazzjoni pubblika. Anzi, li kieku l-Partit Nazzjonalista kien serju, diġa ssospendihom. Imma ilna nafu, li s-serjetà ma toqgħodx tal-Pietà.